Jak 4 grudnia to Barbōrka, jak Barbōrka to fajrowani. Jak fajrowani to gybōrstag. I zaś na tapecie zobrzański Górnik…
Klub szportowy je jak familijo. W nikerych kōnskach świata ofyn godo sie, że do familiji noleżōm ci co sam byli, ci sam sōm i ci co sam bydōm. To dobro lekcjo do klubōw, kere coby dobrze fōngować muszōm sztyjc dować pozōr na to co je, co bydzie, ale i na to co było. Dobrze zagrać szpil, trynować bajtli, i szanować starych groczy… Górnik-dzisio wygrywo z Wisłōm 3:2 i kludzi w Ekstraklasie, Górnik-jutro trynuje łebōni, kerzi już wygrywajōm im szpile, a Górnik-wczora sztyjc żyje sukcysami z lot 60. a 70.
Do epoki majstrōw Grubiorzy przełōmu lot 60. a 70. noleżōm bez godki sztoper i kapitan Stanisław Oślizło, kery gynał skōńczōł 80 lot. Przed szpilym z Jagiellōniōm Oślizło ôdebroł geszynki i powinszowania, a stadiōn ôdśpiywoł mu „sto lot”. Jymu, tōż chopowi, kery z Górnikym 8 razy robiōł Majstra Polski, 6 razy Puchar Polski, a do tego doszoł ś nim do finału Pucharu Europejskich Zdobywcōw Pucharōw, w kerym klupnōł brama (2:1 w pleca z Man. City), beztōż do dzisiej je jedynym fusbalistōm z Polski z bramōm we finale europejskigo pucharu.
Ô chopie z Jedłownika wypado pamiyntać, tym bardzij, że ôn ô Górniku i starych Grubiorzach tyż niy zapōmino. Niy tak downo tymu przi Wszyjskich Świyntych Oślizło deptoł jeszcze po rozmańtych kyrchowach razym z kapelōnkiym Górnika coby poświycić i porzykać za downych fusbalistōw, trynerōw a działoczy klubu. Oślizło robi za ambasadora Gornika Zobrze i doradcy Zarzōndu klubu.
Niy zawsze jednak było tak kolorowo. Oślizły ôdsunyli ôd piyrszej drużyny kej mioł 35 lot, czego dowiedzioł sie przi… pasowaniu ancugōw przed tournée po Ameryce. Niy było go na liście jeglorza. Potym w kwiytniu 1973 na szpilu z Ruchym w przerwie zaprosiyli go yno na bieżnia, dali kolorowy telewizor i tela. Niysmak ôstoł, ale Ôślizło na Górnik sie niy gorszy. Rod dziwo sie na grubski wczorej, dzisiej i jutro…
szl_Latn szl_Latn szl_Latn szl_Latn szl_Latn